CELEX: 32017R1199
Language: lv
Date: 2017-07-04 00:00:00
Title: Eiropas Parlamenta un Padomes Regula (ES) 2017/1199 (2017. gada 4. jūlijs), ar ko groza Regulu (ES) Nr. 1303/2013 attiecībā uz īpašiem pasākumiem, lai sniegtu papildu palīdzību dabas katastrofu skartajām dalībvalstīm

7.7.2017   
               
               
                  LV
               
               
                  Eiropas Savienības Oficiālais Vēstnesis
               
               
                  L 176/1
               
            EIROPAS PARLAMENTA UN PADOMES REGULA (ES) 2017/1199
      (2017. gada 4. jūlijs),
      ar ko groza Regulu (ES) Nr. 1303/2013 attiecībā uz īpašiem pasākumiem, lai sniegtu papildu palīdzību dabas katastrofu skartajām dalībvalstīm
      EIROPAS PARLAMENTS UN EIROPAS SAVIENĪBAS PADOME,
      ņemot vērā Līgumu par Eiropas Savienības darbību un jo īpaši tā 177. pantu,
      ņemot vērā Eiropas Komisijas priekšlikumu,
      pēc leģislatīvā akta projekta nosūtīšanas valstu parlamentiem,
      ņemot vērā Eiropas Ekonomikas un sociālo lietu komitejas atzinumu (1),
      pēc apspriešanās ar Reģionu komiteju,
      saskaņā ar parasto likumdošanas procedūru (2),
      tā kā:
      
                  (1)
               
               
                  Eiropas Parlamenta un Padomes Regula (ES) Nr. 1303/2013 (3) paredz kopīgus un vispārīgus noteikumus, kas piemērojami Eiropas strukturālajiem un investīciju fondiem, tostarp Eiropas Reģionālās attīstības fondam (“ERAF”). Lai sniegtu papildu palīdzību dabas katastrofu skartajām dalībvalstīm, darbības programmā attiecībā uz ERAF ieguldījumu prioritātēm, kas izklāstītas Eiropas Parlamenta un Padomes Regulā (ES) Nr. 1301/2013 (4), vajadzētu būt iespējai izveidot atsevišķu prioritāro virzienu ar līdzfinansējuma likmi līdz 95 %.
               
            
                  (2)
               
               
                  Darbībām, kuras līdzfinansē šā atsevišķā prioritārā virziena attiecībā uz dabas katastrofām ietvaros, vajadzētu būt tām, kuru mērķis ir atjaunošana, reaģējot uz lielām vai reģionālām dabas katastrofām, kā definēts Padomes Regulā (EK) Nr. 2012/2002 (5).
               
            
                  (3)
               
               
                  Lai nodrošinātu iespēju dalībvalstu iestādēm veikt līdzfinansēšanas pasākumus tūlīt pēc katastrofas, bet pirms darbības programmas grozījumiem, darbībām saskaņā ar atsevišķu prioritāro virzienu attiecībā uz dabas katastrofām, ir jāievieš izņēmums no vispārīgajiem noteikumiem, kas attiecas uz izdevumu atbilstības sākuma dienu saistībā ar izdevumiem, kas kļūst atbilstīgi programmas grozījumu rezultātā.
               
            
                  (4)
               
               
                  Lai paredzētu tādu izdevumu atbilstību, kuri radušies un apmaksāti, sākot no dienas, kad notikusi dabas katastrofa, pat ja tas ir pirms šīs regulas stāšanās spēkā, atbilstošajiem noteikumiem par saņēmēju izdevumu atbilstības sākuma dienu vajadzētu būt ar atpakaļejošu spēku.
               
            
                  (5)
               
               
                  Tāpēc Regula (ES) Nr. 1303/2013 būtu attiecīgi jāgroza,
               
            IR PIEŅĒMUŠI ŠO REGULU.
      1. pants
      Grozījums Regulā (ES) Nr. 1303/2013
      Regulas (ES) Nr. 1303/2013 120. pantā pievieno šādu punktu:
      
         “8.   Darbības programmā var izveidot atsevišķu prioritāro virzienu ar līdzfinansējuma likmi līdz 95 %, lai atbalstītu darbības, kas atbilst visiem šādiem nosacījumiem:
         
                     a)
                  
                  
                     darbības atlasa vadošās iestādes, reaģējot uz lielām vai reģionālām dabas katastrofām, kā definēts Padomes Regulas (EK) Nr. 2012/2002 (*1) 2. panta 2. un 3. punktā;
                  
               
                     b)
                  
                  
                     darbību mērķis ir atjaunošana, reaģējot uz dabas katastrofu; kā arī
                  
               
                     c)
                  
                  
                     darbības tiek atbalstītas saskaņā ar ERAF ieguldījumu prioritāti.
                  
               Summa, ko piešķir pirmajā daļā minētajām darbībām, nepārsniedz 5 % no kopējā ERAF piešķīruma dalībvalstī 2020.–2014. gada plānošanas periodā.
         Atkāpjoties no 65. panta 9. punkta noteikumiem, izdevumi par darbībām saskaņā ar šo prioritāro virzienu ir atbilstīgi no dienas, kad notikusi dabas katastrofa.
         Ja izdevumi saistībā ar pirmajā daļā minētajām darbībām ir iekļauti maksājuma pieteikumā, kas iesniegts Komisijai pirms atsevišķa prioritārā virziena izveides, dalībvalstis veic nepieciešamos pielāgojumus nākamajā maksājuma pieteikumā un, vajadzības gadījumā, nākamajos pārskatos, kas iesniegti pēc tam, kad programmā izdarīti grozījumi.
      
      2. pants
      Stāšanās spēkā un piemērošana
      Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
      Regulas 1. pantu piemēro no 2014. gada 1. janvāra.
      
         Šī regula uzliek saistības kopumā un ir tieši piemērojama visās dalībvalstīs.
         Strasbūrā, 2017. gada 4. jūlijā
         
            
               Eiropas Parlamenta vārdā –
            
            
               priekšsēdētājs
            
            A. TAJANI
         
         
            
               Padomes vārdā –
            
            
               priekšsēdētājs
            
            M. MAASIKAS
         
      
      
         (1)  OV C 173, 31.5.2017., 38. lpp.
      
      
         (2)  Eiropas Parlamenta 2017. gada 13. jūnija nostāja (Oficiālajā Vēstnesī vēl nav publicēta) un Padomes 2017. gada 26. jūnija lēmums.
      
         (3)  Eiropas Parlamenta un Padomes Regula (ES) Nr. 1303/2013 (2013. gada 17. decembris), ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006 (OV L 347, 20.12.2013., 320. lpp.).
      
         (4)  Eiropas Parlamenta un Padomes Regula (ES) Nr. 1301/2013 (2013. gada 17. decembris) par Eiropas Reģionālās attīstības fondu un īpašiem noteikumiem attiecībā uz mērķi “Investīcijas izaugsmei un nodarbinātībai” un ar ko atceļ Regulu (EK) Nr. 1080/2006 (OV L 347, 20.12.2013., 289. lpp.).
      
         (5)  Padomes Regula (EK) Nr. 2012/2002 (2002. gada 11. novembris), ar ko izveido Eiropas Savienības Solidaritātes fondu (OV L 311, 14.11.2002., 3. lpp.).